ምክር ቤቱ የአስተዳደር ወሰንና የማንነት ጉዳዮች ኮሚሽነሮችን ሹመት አፀደቀ
የህዝብ ተወካዮች ምክር ቤት የአስተዳደር ወሰን እና የማንነት ጉዳዮች ኮሚሽን ኮሚሽነር እና ምክትል ኮሚሽነር ሹመቶችን አፀደቀ።ምክር ቤቱ በጠቅላይ ሚኒስትር ዶክተር አብይ አህመድ በቀረበለት መሰረት ዶክተር ጣሰው ገብሬ የአስተዳደር ወሰን እና የማንነት ጉዳዮች ኮሚሽን ኮሚሽነር እንዲሁም ኡስታዝ አቡበክር አህመድ ደግሞ ምክትል ኮሚሽነር በማድረግ ሹመቱን አፅድቋል።ሹመቱ የፀደቀው በ25 ተቃውሞና በአብላጫ ድምፅ መሆኑ ታውቋል።በተመሳሳይ ሁኔታ ምክር ቤቱ የእርቀ ሰላም ኮሚሽን ሰብሳቢ እና ምክትል ሰብሳቢ ሹመቶችን አጽድቋል።በዚህም መሰረት ካርዲናል ብርሃነ እየሱስ ሱራፌል ሊቀ ጳጳሳት ዘካቶሊካውያን የኮሚሽኑ ሰብሳቢ፣ ወይዘሮ የትነበርሽ ንጉሴ ምክትል የኮሚሽኑ ሰብሳቢ ሆነው ተሹመዋል።ምክር ቤቱ የእርቀ ሰላም ኮሚሽን ሰብሳቢ እና ምክትል ሰብሳቢ ሹመትን በአብላጫ ድምፅ ያጸደቀው ሲሆን፣ 10 ድምፅ ተአቅቦና አራት ተቃውሞ ቀርቦበታል። 